25. schôdza NR SR - 1.deň - B. popoludní
Dátum: 2017-12-21
Poslanec: Kollár, Boris (SME RODINA)
Druh vystúpenia: Vystúpenie v rozprave

30. Ďakujem pekne, pán predsedajúci. Vážené dámy, vážení páni, tento rezort je už 10 rokov priamo riadený nominantami strany SMER. Dokonca si po posledných štyroch rokoch, keď tam boli sami, si museli najať po sebe krízového manažéra ministra Druckera. Keď nastúpil, ja som nemal krvavé oči a dával som mu čas. Bohužiaľ, ale uplynuli dva roky a musím konštatovať, musím konštatovať, že je to opäť klasická hra, ktorú tu predvádza vládna koalícia. A je to presne hra prachy a kšefty pre vyvolených a pre nás ostatných reklama a marketing. Ako presne v tomto prípade. Všetko sa zlepšuje, ako to tu funguje, ale ja sa obraciam na občanov, na ľudí, každý z vás, ktorí ste navštívili nejaké zdravotnícke zariadenie, všimli ste si zlepšenie? Je to na lepšej úrovni? Určite nie. My tento zákon nepodporíme. A viete prečo? Pretože opätovne funguje systém, kto na to má, si to zaplatí, a kto nie, je na vedľajšej koľaji. Predstavte si, ľudia čakajú niekoľko mesiacov na odborné vyšetrenia. A nemajú ako inak sa domôcť tej zdravotnej starostlivosti, musia si vyčkať. Veľakrát ani nedožijú, dostanú termín, keď už sú po smrti. Prišla tu možnosť si zaplatiť za 30 euro prednostné vyšetrenie. A teraz si zoberte, že tá dôchodkyňa, ktorá dnes už rozmýšľa, či jej vyjde na jedlo, alebo si kúpi doplatok za lieky, že či si na tú chorobu zaplatí ten liek, tak sa bude teraz rozhodovať, že či si môže zaplatiť ešte aj prednostné vyšetrenie. A z čo to má zobrať? Zase sa budú musieť ešte viacej tí najchudobnejší zadlžiť. Tí bohatí, tí si to dokážu zaplatiť. A toto vidíme jeden veľký problém v nesystémovosti. Takisto sme tunák v tomto pléne pred chvíľočkou rozhodovali o tom, či oddlžíme nemocnice. Už po niekoľkýkrát, cez 600 mil., bez koncepcie čo ďalej. Ako to napraviť, aby sa to v budúcnosti znovu neopakovalo? Zo skúseností vieme, že toto už je niekoľkonásobné oddlženie, ale nebolo povedané, ako to riešiť, aby sa to nezopakovalo. Áno, sme za to oddlženie, ale aj zároveň ruka v ruke s tým, aby sa to znova nezopakovalo. Znova si nosíme ten toaletný papier do nemocnice, znova nie sú lieky tam, kde by mali byť, znova si vymýšľame nové a nové dane a sťažujeme ten život tým ľuďom. Dokonca minister Drucker znížil odvod za štát, ktorý, za ktorý platí za poistenca zo 4 % na 3,71 %. A kde nájdeme tie peniaze, tých 100 mil.? No zase od obyčajných, drobných fyzických ľudí. Tam v tých ťažko skúšaných regiónoch. Ktorí mohli zamestnať ľudí a mohli to dať na zvýšenie platov. Teraz nemôžu a musia to odviesť štátu. Toto je sociálna politika tohto štátu. Tohto štátu. 100 mil. euro znova vytiahnuť z toho najchudobnejšieho regiónu. Rozdávate len z našich peňazí, nie zo svojich, nešetríte, vláda nešetrí na sebe. Sebe uľavuje. Zo 4 % na 3,71 a tých najchudobnejších regiónov sa to dotkne najviac. Tí drobní podnikatelia, fyzické osoby, tí, tí najmenší si nebudú môcť sami zvýšiť plat, nebudú môcť zvýšiť tým dvom-trom ľuďom, ktorých zamestnávajú. Možno budú musieť jedného prepustiť. Toto je výsledok tejto chaotickej reformy, ak sa to dá nejako nazvať. Preto z tohto dôvodu nepodporíme tento návrh. A písalo mi veľa ľudí, dokonca jeden občan vám poslal všetkým poslancom tento darček, lebo idú Vianoce. (Rečník položil na rečnícky pult balíček.) Tak ma poprosil, aby som vám to odovzdal. Tak som splnil ten odkaz. Tu je darček. Poslal nám všetkým Solvinu, aby sme si konečne umyli ruky. Ja si myslím, že je načase. Ďakujem. Pekné Vianoce.